## L’Institut Valencià de Cultura, l’FSMCV i CaixaBank presenten el VII Festival CaixaBank d’Orquestres de la Comunitat Valenciana

*** La sèptima edició del festival tindrà lloc els dies 29 i 30 de novembre en el Palau de les Arts de València
* Set orquestres valencianes participaran en les dos jornades del festival, que s’emmarca en el programa ‘CaixaBank escolta València’**

L’Institut Valencià de Cultura, la Federació de Societats Musicals de la Comunitat Valenciana i CaixaBank presenten la VII edició del Festival CaixaBank d’Orquestres de la Comunitat Valenciana, que tindrà lloc en el Palau de les Arts de València els dies 29 i 30 de novembre amb la participació de set orquestres valencianes.

El 29 de novembre, el festival començarà a les 17:00 hores amb la participació de tres orquestres: la Jove Orquestra de la Societat Musical de Canet d’en Berenguer, dirigida per Cristóbal Navarro; l’Orquestra 4 Cordes de l’Associació Musical Ciutat de Benicarló, dirigida per Víctor Manuel Carbó; i l’Orquestra Simfònica de la SIUM de Tavernes de la Valldigna, amb la direcció de Ximo Arias.

El 30 de novembre, l’Auditori del Palau de les Arts acollirà a partir de les 11:00 hores l’Orquestra Simfònica de la Societat Instructiva Santa Cecília de Cullera, dirigida per Bernat Quetglas i l’Orquestra Simfònica Vila de Sant Joan de la Societat Musical La Paz de Sant Joan d’Alacant, dirigida per Celia Torà.

A la vesprada, a partir de les 17:00 hores serà el torn de les dos últimes orquestres del festival, l’Orquestra Simfònica de la Unió de Llíria, dirigida per Andrés Valero, i l’Orquestra Simfònica La Primitiva de Llíria, dirigida per Juan José Aguado.

El Festival CaixaBank d’Orquestres de la Comunitat Valenciana s’emmarca en el programa ‘CaixaBank escolta València’, finançat per l’entitat bancària i que inclou diverses línies d’actuació durant l’any.

Les invitacions per al VII Festival CaixaBank d’Orquestres de la Comunitat Valenciana estan ja disponibles en la web de l’[Institut Valencià de Cultura](https://ivc.gva.es/).

**‘CaixaBank escolta València’**

‘CaixaBank escolta València’ és una iniciativa posada en marxa en 2014 per CaixaBank en col·laboració amb la Federació de Societats Musicals de la Comunitat Valenciana i l’Institut Valencià de Cultura, dirigida a donar suport a les societats musicals valencianes i promoure l’activitat musical i educativa en el territori.

Entre les línies d’este projecte es troben la convocatòria anual de beques per a estudiants de les escoles de música; els concursos, festivals i cicles de concerts d’orquestres de la Comunitat Valenciana; el projecte de recuperació de patrimoni ‘Música a la llum’, i l’Alqueria Julià – Casa de la Música, rehabilitada per CaixaBank, i que alberga des de finals de 2020 la seu de l’FSMCV.

Fecha: 24/11/2025